ঋণের সুদহার কমানোর প্রতিশ্রুতি দিয়ে নজিরবিহীনভাবে চারটি বড় সুবিধা আদায় করে নিয়েছিলেন ব্যাংকের পরিচালকেরা। আমানতকারীদের স্বার্থ সংরক্ষণের বাধ্যতামূলক নগদ জমার হার (সিআরআর) ১ শতাংশ কমিয়ে নেয়া হয়। এতে প্রায় ১২ হাজার কোটি টাকা বাংলাদেশ ব্যাংক থেকে বের করে নেন উদ্যোক্তারা। একই সাথে রেপোর হার (সঙ্কট মেটাতে বাংলাদেশ ব্যাংকের কাছ থেকে ধারের হার) পৌনে ১ শতাংশ কমিয়ে পৌনে ৭ শতাংশ থেকে ৬ শতাংশে নামিয়ে আনা হয়। পাশাপাশি বিনিয়োগসীমা কমিয়ে আনার সময়সীমা প্রায় এক বছর বাড়িয়ে নেয়া হয়। বিপরীতে ঋণের সুদহার সিঙ্গেল ডিজিটে অর্থাৎ এক অঙ্কের ঘরে নামিয়ে আনার প্রতিশ্রুতি দিয়েছিলেন পরিচালকেরা। একই সাথে বেসরকারি ব্যাংকগুলো সরকারি আমানতের ২৫ শতাংশ থেকে বাড়িয়ে ৫০ শতাংশ পর্যন্ত বাড়িয়ে নেয়।